Goeie nuus: Kelnerin se gebaar maak opslae op sosiale media | Maroela Media
Die nota wat Debbie Davis Riddle op Facebook geplaas het. Foto: Facebook
Fox News berig Debbie Davis Riddle van Fort Worth in Texas het op haar Facebook-blad vertel hoe sy en haar man, Shaun, gereeld by die West Side Cafe gaan eet het. In Mei het die egpaar hul pasgebore baba, Glory, saamgeneem na die restaurant.
Toe die twee in Junie weer daar gaan eet, het 'n kelnerin, Kayla Lane, hulle onthou en gevra hoe dit met Glory gaan. "Ongelukkig moes ons haar vertel Glory is oorlede en is nou by God," het Riddle op haar Facebook-blad gesê. Sy het gesê sy kon agterkom die kelnerin het aaklig gevoel omdat sy gevra het.
Nadat die egpaar hul ete geniet het, het hulle in plaas van die rekening 'n handgeskrewe nota ontvang wat gelees het: "Jul rekening is reeds betaal. Ons is so jammer vir jul verlies. God seën julle – The West Side."
Die Riddle-egpaar en die kelnerin, Kayla Lane (regs). Foto: Facebook
Fox News berig Riddle was so deur die nota aangeraak dat sy 'n foto daarvan op 4 Junie op Facebook gedeel het. Haar inskrywing is sedertdien 10 296 keer gedeel en 1 453 mense het daarop kommentaar gelewer. Talle media-instellings van regoor die wêreld het ook oor die kelnerin se onbaatsugtige gebaar berig.
Lane het intussen 'n foto van haar en die egpaar op Facebook geplaas en gesê hoewel sy vir hul ete betaal het, het sy dit nie gedoen om erkenning te ontvang nie.
"Ek wou bloot die tevredenheid hê om vir hierdie familie 'n helpende hand te wees in 'n tyd van diepe hartseer. Ek het nooit verwag dat hul familie vir my so 'n seën sou wees nie. Hulle geloof was ooglopend en dit het my só inspireer. Die stortvloed positiewe woorde en die ketting van liefde wat deur hierdie storie begin is, is meer as wat ek ooit kon verwag en dit maak my so gelukkig."
Daar is nog mense wat omgee sy sal geseen word
Vertrou dat diegene wat geldmal is en sover as moontlik selfs op ander sal trap vir selfverryking hier sal lees en effens sal nadink oor hulle selfsugtige bestaan op hierdie aarde.